RÅDETS DIREKTIV 98/45/EF af 24. juni 1998 om ændring af direktiv 91/67/EØF om dyresundhedsmæssige betingelser for afsætning af akvakulturdyr og -produkter

RÅDET FOR DEN EUROPÆISKE UNION HAR -

under henvisning til traktaten om oprettelse af Det Europæiske Fællesskab, særlig artikel 43,

under henvisning til forslag fra Kommissionen (1),

under henvisning til udtalelse fra Europa-Parlamentet (2),

under henvisning til udtalelse fra Det Økonomiske og Sociale Udvalg (3), og

ud fra følgende betragtninger:

Ved direktiv 91/67/EØF (4) er der fastsat fællesskabsregler for afsætning af akvakulturdyr bl.a. med henblik på at undgå spredningen af visse alvorlige sygdomme;

sygdomme, som er anført på liste III i bilag A til nævnte direktiv, herunder gyrodactylose, kan have alvorlige økonomiske følger, hvis de optræder i et område, der tidligere var fri for disse sygdomme;

det er derfor nødvendigt at undgå en spredning af disse sygdomme ved, at de gældende bestemmelser strammes;

det bør sikres, at markedsføring af fisk fra en ikke-godkendt zone ikke udgør en risiko for den gældende sundhedsstatus på usmittede brug, der ligger i en ikke-godkendt zone; dette kan opnås ved udstedelse af certifikater ved forsendelse til brug ved samhandelen inden for Fællesskabet;

visse bestemmelser vedrørende kontrolhyppighed, prøveudtagning og afprøvning i forbindelse med fiskesygdomme bør tilpasses de internationale normer -

UDSTEDT FØLGENDE DIREKTIV:

Artikel 1

Direktiv 91/67/EØF ændres således:

1) Artikel 13, stk. 1 og 2, affattes således:

»1. En medlemsstat, der vurderer, at dens område er helt eller delvis frit for en af de sygdomme, der er nævnt i kolonne 1 i liste III i bilag A, sender det fornødne bevismateriale til Kommissionen. Den skal især oplyse følgende:

- sygdommens art og sygdommens forløb på medlemsstatens område

- resultaterne af observationsprøver, der i givet fald er baseret på serologiske, virologiske, mikrobiologiske, patologiske eller parasitologiske resultater og på, at der er pligt til at anmelde sygdommen til de kompetente myndigheder

- observationstidens varighed

- de bestemmelser, der gør det muligt at kontrollere, at sygdommen ikke forekommer.

Kommissionen fastlægger efter proceduren i artikel 26 de generelle kriterier for at sikre ensartet gennemførelse af dette stykke.

2. Kommissionen gennemgår medlemsstatens bevismateriale og fastlægger efter proceduren i artikel 26 de zoner, der skal betragtes som fri for den pågældende sygdom, hvilke arter, der er modtagelige for den, samt de supplerende generelle eller begrænsede garantier, der kan kræves i forbindelse med indførelse af akvakulturdyr og -produkter i de pågældende zoner. Levende fisk eller krebsdyr og eventuelt deres æg og mælke, der er ført ind i disse zoner, skal være ledsaget af et transportdokument, som svarer til en model, der opstilles efter proceduren i artikel 26, og hvoraf det fremgår, at de opfylder de pågældende supplerende garantier.«

2) I artikel 16, stk. 1, tilføjes følgende punktum:

»Desuden opstiller Kommissionen efter proceduren i artikel 26 modeller for de certifikater, som skal ledsage akvakulturdyr, deres æg og mælke ved samhandelen mellem ikke-godkendte zoner inden for Fællesskabet for så vidt angår de sygdomme, der er anført på liste II i bilag A, samt træffer afgørelse om bestemmelserne for udvidelse af det edb-baserede kommunikationsnet mellem de kompetente veterinærmyndigheder (ANIMO) til også at omfatte samhandelen med ovennævnte dyr og produkter.«

3) I bilag B:

a) erstattes afsnit I, litra B, nr. 2), første punktum, af følgende:

»2) Alle akvakulturbrug i kontinentalzonen er under tilsyn af de officielle tjenester. Der skal have været aflagt to sundhedskontrolbesøg hvert år to år i træk.«

b) affattes afsnit I, litra C, nr. 2), således:

»2) Der skal på alle brug aflægges to årlige sundhedskontrolbesøg i overensstemmelse med litra B, nr. 2); dette gælder ikke brug uden gydebestand, hvor der kun skal aflægges et årligt sundhedskontrolbesøg. Der vil dog blive udtaget prøver skiftevis i 50 % af fiskebrugene i kontinentalzonen hvert år.«

Artikel 2

1. Medlemsstaterne sætter de nødvendige love og administrative bestemmelser i kraft for at efterkomme dette direktiv inden 1. juli 1999. De underretter straks Kommissionen herom.

Disse love og bestemmelser skal ved vedtagelsen indeholde en henvisning til dette direktiv eller skal ved offentliggørelsen ledsages af en sådan henvisning. De nærmere regler for henvisningen fastsættes af medlemsstaterne.

2. Medlemsstaterne meddeler Kommissionen teksten til de vigtigste nationale retsforskrifter, som de udsteder på det område, der er omfattet af dette direktiv.

Artikel 3

Dette direktiv træder i kraft på dagen for offentliggørelsen i De Europæiske Fællesskabers Tidende.

Artikel 4

Dette direktiv er rettet til medlemsstaterne.

Udfærdiget i Luxembourg, den 24. juni 1998.

På Rådets vegne

J. CUNNINGHAM

Formand

(1) EFT C 242 af 21. 8. 1996, s. 9.

(2) EFT C 362 af 2. 12. 1996, s. 314.

(3) EFT C 56 af 24. 2. 1997, s. 28.

(4) EFT L 46 af 19. 2. 1991, s. 1. Direktivet er senest ændret ved direktiv 97/79/EF (EFT L 24 af 30. 1. 1998, s. 31).